ROMÂNIA
JUDEȚUL TIMIŞ 
MUNICIPIUL TIMIŞOARA 

ANEXA 1 – PROTOCOL DE COLABORARE


PĂRȚILE:
A. MUNICIPIUL TIMISOARA, cu sediul în Timișoara, Bd. C.D. Loga, nr.1, cod fiscal 14756536, tel: 0256408367, fax: 0256408380, cont trezorerie RO17TREZ621502205X020362, deschis la Trezoreria Operativă Municipiul Timișoara, legal reprezentat prin Primar Dominic Samuel Fritz, denumit în continuare PARTENER 1.
B. ASOCIAȚIA CULTURALĂ „ECLUZE”, CIF 52644950, cu sediul în Timișoara, Piața Unirii nr. 5, reprezentată prin Demetrescu Răzvan Virgil, denumită în continuare PARTENER 2.

ART. 1. OBIECTUL PROTOCOLULUI 
1.1. Obiectul prezentului Protocol îl reprezintă colaborarea dintre părți pentru punerea în valoare a imobilului situat în Timișoara, Bd. Vasile Pârvan nr. 1–3 (CF 456455), prin activități culturale, educaționale și sociale în cadrul proiectului „REGATA BEGA – Timișoara Port Cultural”.
1.2. Punerea la dispoziție a imobilului are caracter temporar, accesoriu prezentului parteneriat și exclusiv în vederea implementării proiectului cultural.

ART. 2. DURATA 
2.1. Prezentul Protocol este valabil pe perioada desfășurării proiectului, respectiv:
· Etapa I: 1 iunie 2026 – 30 octombrie 2026;
· Etapa II: 1 iunie 2027 – 30 octombrie 2027.
2.2. Imobilul se pune la dispoziția Partenerului 2 pe bază de proces-verbal de predare-primire, semnat de ambele părți, care constituie anexă la prezentul protocol.

ART. 3. OBLIGAȚIILE PĂRȚILOR 
3.1. Partenerul 1 (Municipiul Timișoara) se obligă:
· Să asigure accesul Partenerului 2 în spațiul identificat la Art. 1 pe durata menționată;
· Să monitorizeze, prin direcțiile de specialitate, modul de utilizare a imobilului conform destinației aprobate.
3.2. Partenerul 2 (Asociația Culturală „Ecluze”) se obligă:
· Să implementeze și să coordoneze activitățile culturale asumate prin proiectul „REGATA BEGA – Timișoara Port Cultural”, cu respectarea obiectivelor și calendarului agreat; 
· Să utilizeze spațiul exclusiv pentru activități culturale (Ateliere deschise, Expoziția „ECLUZE PE BEGA”); 
· Să asigure accesul publicului la activitățile culturale organizate, conform programului de desfășurare comunicat partenerului; 
· Să promoveze în mod vizibil calitatea de partener a Municipiului Timișoara și sprijinul acordat proiectului, în toate materialele de promovare și comunicare publică; 
· Să respecte toate normele legale aplicabile privind organizarea evenimentelor culturale, securitatea participanților, PSI, sănătatea și securitatea în muncă, protecția mediului și ordinea publică; 
· Să obțină toate avizele, autorizațiile și acordurile necesare desfășurării activităților asumate, dacă acestea cad în sarcina organizatorului; 
· Să nu transmită folosința spațiului către alte entități și să nu schimbe destinația acestuia; 
· Să mențină integritatea imobilului (valoare inventar: 1.946.000,00 lei) și să asigure curățenia spațiului și a zonelor adiacente; 
· Să răspundă pentru eventualele degradări produse din culpa sa sau a colaboratorilor/invitaților și să suporte costurile remedierii acestora; 
· Să permită reprezentanților Partenerului 1 verificarea modului de utilizare a spațiului și a respectării obligațiilor asumate; 
· Să prezinte, la solicitarea partenerului, informări sau rapoarte privind activitățile desfășurate și impactul cultural al proiectului; 
· Să elibereze și să predea spațiul la încetarea protocolului în starea în care l-a primit, cu excepția uzurii normale.
· Răspunde pentru participanți, colaboratori, echipamente; 
· Răspunde pentru incidente produse din culpa sa;

ART.4. FINANȚARE 
4.1. Părțile convin că prezentul protocol nu implică transferuri financiare directe între ele, activitățile Partenerului 2 fiind susținute prin finanțarea nerambursabilă obținută prin Centrul de Proiecte (Acord Cadru IES - CFN nr. 4 / 17.03.2026).

Art.5. CARACTERUL NEPATRIMONIAL AL PROTOCOLULUI
5.1. Protocolul nu are caracter comercial și nu urmărește obținerea unui beneficiu patrimonial pentru părți.

Art.6.CARACTERUL DE INTERES PUBLIC AL PARTENERIATULUI SI ACTIVITATILOR DESFASURATE
6.1. Activitățile desfășurate în baza prezentului protocol sunt considerate activități de interes public local în domeniul cultural.

ART.7. ÎNCETAREA PROTOCOLULUI 
7.1. Prezentul parteneriat poate înceta în următoarele situații:
i. La expirarea duratei contractuale, în cazul în care părțile nu convin asupra prelungirii acordului;
ii. Prin acordul scris al ambelor părți, cu respectarea unui termen de preaviz de minimum 30 de zile;
iii. Prin denunțare unilaterală de către Partenerul 1 în cazul în care Partenerul 2 nu respectă obligațiile asumate la termenele si in conditiile prevazute prin prezentul protocol.

Art. 8. FORȚĂ MAJORĂ 
8.1. Părțile sunt exonerate de orice răspundere contractuală pentru neîndeplinirea totală sau parțială a obligațiilor asumate, dacă aceasta este cauzată de un eveniment de forță majoră, așa cum este definit de legislația în vigoare. Partea afectată are obligația de a notifica în scris cealaltă parte în termen de maximum 10 (zece) zile calendaristice de la apariția evenimentului, cu prezentarea documentelor justificative.

Art. 9. SOLUȚIONAREA LITIGIILOR
9.1. Eventualele litigii apărute din interpretarea sau executarea prezentului protocol vor fi soluționate prioritar pe cale amiabilă, prin consultări directe între părți. În cazul în care concilierea nu este posibilă, litigiile vor fi deferite instanțelor judecătorești competente din Municipiul Timișoara, conform legislației aplicabile.

Art. 10. COMPLETAREA ȘI MODIFICAREA PROTOCOLULUI
10.1. Prezentul protocol se completează cu prevederile legislației române în vigoare. Orice modificare a prezentului protocol se va face exclusiv prin act adițional, aprobat in prealabil de forul deliberativ al Partenerului 1, semnat de ambele părți și anexat la prezentul document.

